Návrh rozhodnutia Rady o vymenovaní osobitného koordinátora Paktu stability pre juhovýchodnú Európu /* KOM/2007/0563 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 3.10.2007 KOM(2007) 563 v konečnom znení Návrh ROZHODNUTIA RADY o vymenovaní osobitného koordinátora Paktu stability pre juhovýchodnú Európu (predložen ý Komisiou) ODÔVODNENIE Pakt stability pre juhovýchodnú Európu (PS) je rámec regionálnej politiky, ktorý bol zriadený medzinárodným spoločenstvom 10. júna 1999 v Kolíne, s cieľom podporovať krajiny tohto regiónu v ich úsilí posilňovať mier, demokraciu, dodržiavanie ľudských práv a hospodársku prosperitu a dosiahnuť stabilitu v celom regióne. Odsek 13 Paktu stability pre juhovýchodnú Európu stanovuje, že pakt stability bude mať osobitného koordinátora, ktorého vymenuje Európska únia po porade s úradujúcim predsedom OBSE a ďalšími účastníkmi a ktorého schváli úradujúci predseda OBSE. V súlade s článkom 1.a nariadenia Rady (ES) č. 1080/2000 z 22. mája 2000 o podpore Dočasnej misie Organizácie Spojených národov v Kosove (UNMIK), Úradu vysokého splnomocnenca pre Bosnu a Hercegovinu (OHR) a Paktu stability pre juhovýchodnú Európu (PS), Rada na základe návrhu Komisie každoročne vymenuje osobitného koordinátora paktu stability. V rámci regionálneho stola paktu stability sa schválil 30. mája 2006 v Belehrade prechodný plán týkajúci sa postupného ukončenia paktu stability začiatkom roku 2008 a s tým súvisiaci prechod vlastnej zodpovednosti za regionálnu spoluprácu na regionálny rámec, ktorý je založený na Procese spolupráce v juhovýchodnej Európe a je riadený samotnými krajinami regiónu. Mandát osobitného koordinátora na rok 2007 sa zameriaval na implementáciu tohto prechodného procesu. Pakt stability na jednej strane a krajiny regiónu juhovýchodnej Európy na druhej strane, ktoré v rámci Procesu spolupráce v juhovýchodnej Európe (SEECP) spolupracujú, sa s pomocou Komisie a ďalších partnerov podieľajú na vytvorení rady pre regionálnu spoluprácu (Regional Cooperation Council − RCC) a definovaní ich vzťahu k SEECP. Počas zasadania regionálneho stola paktu stability 10. mája 2007 a samitu SEECP v Záhrebe 11. mája 2007 boli odsúhlasené hlavné texty týkajúce sa RCC. Samit SEECP vymenoval prvého generálneho tajomníka RCC a vybral sídlo pre jeho sekretariát. Rada tieto rozhodnutia privítala a opätovne potvrdila, že Európska únia spolu s ďalšími darcami a partnermi je pripravená naďalej sa podieľať na nadchádzajúcej postupnej premene Paktu stability na radu pre regionálnu spoluprácu. Očakáva sa, že do konca roka 2007 budú hlavné prípravné úlohy na vytvorenie sekretariátu ukončené. Na pokrytie všetkých administratívnych úloh spojených s týmto prechodom vrátane vytvorenia sekretariátu RCC poskytla Komisia paktu stability obmedzené dodatočné prostriedky vo výške 100 000 EUR. Očakáva sa, že prenos povinností paktu stability na RCC sa uskutoční koncom februára 2008. Počíta sa s maximálnym trojmesačným období prekrývania činností paktu stability a RCC, počas ktorého bude pakt stability poskytovať rade pre regionálnu spoluprácu odbornú prípravu a svoje know-how. Vzhľadom na dodržanie časového harmonogramu prechodného plánu sa navrhlo predĺžiť mandát osobitného koordinátora na obdobie od januára do júna 2008. Preto sa navrhuje, aby Rada do 31. decembra 2007 prijala rozhodnutie o opätovnom vymenovaní Dr. Buseka ako osobitného koordinátora, ktoré sa bude uplatňovať od 1. januára 2008 do 30. júna 2008. Komisia po porade s úradujúcim predsedom OBSE a ostatnými účastníkmi paktu stability navrhuje, aby Rada za osobitného koordinátora paktu stability opätovne vymenovala Dr. Erharda Buseka. Mandát osobitného koordinátora vychádza z mandátu ustanoveného v rozhodnutí Rady (ES) č. 2006/921 z 11. decembra 2006 o vymenovaní osobitného koordinátora Paktu stability pre juhovýchodnú Európu na rok 2007, pričom hlavný dôraz sa kladie na prenos povinností na radu pre regionálnu spoluprácu a na odbornú prípravu generálneho tajomníka RCC. Návrh ROZHODNUTIA RADY o vymenovaní osobitného koordinátora Paktu stability pre juhovýchodnú Európu RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 1080/2000 z 22. mája 2000 o podpore Dočasnej misie Organizácie Spojených národov v Kosove (UNMIK), Úradu vysokého splnomocnenca pre Bosnu a Hercegovinu (OHR) a Paktu stability pre juhovýchodnú Európu (PS)[1], najmä na jeho článok 1a, so zreteľom na návrh Komisie, keďže: (1) Ministri zahraničných vecí členských štátov Európskej únie a Komisia Európskych spoločenstiev 10. júna 1999 schválili, spolu s ostatnými účastníkmi Paktu stability pre juhovýchodnú Európu, založenie Paktu stability pre juhovýchodnú Európu, ďalej len „pakt stability“. (2) Článok 1a nariadenia Rady (ES) č. 1080/2000 stanovuje každoročné vymenovanie osobitného koordinátora paktu stability. (3) Je potrebné spolu s vymenovaním ustanoviť mandát pre osobitného koordinátora. Mandát ustanovený v rozhodnutí Rady 2006/921/ES z 11. decembra 2006 o vymenovaní osobitného koordinátora Paktu stability pre juhovýchodnú Európu[2] na rok 2006 je primeraný. V nadväznosti na závery zasadania regionálneho stola paktu stability z 10. mája 2007 v Záhrebe, stretnutí ministrov a vedúcich predstaviteľov v rámci Procesu spolupráce v juhovýchodnej Európe (SEEC) z 10. a 11. mája 2007 ako aj na závery Rady z mája 2007, na základe ktorých boli vymenovaní osobitný koordinátor pre pakt stability, nový generálny tajomník a bulharské predsedníctvo SEECP, aby sa zabezpečil hladký a včasný konečný prenos povinností paktu stability na nové štruktúry, sa týmto mandátom osobitne zdôraznia požiadavky súvisiace s prechodom k zodpovednosti krajín regiónu za dianie v regióne a potreba zabezpečenia hladkého a včasného prenosu povinností na generálneho tajomníka rady pre regionálnu spoluprácu (RCC) do konca tohto mandátu. (4) Je primerané ustanoviť jasné hranice zodpovednosti, ako aj usmernenia o koordinácii a poskytovaní správ, ROZHODLA TAKTO: Článok 1 Týmto sa za osobitného koordinátora Paktu stability pre juhovýchodnú Európu vymenúva Dr. Erhard BUSEK. Článok 2 Osobitný koordinátor vykonáva úlohy ustanovené v bode 13 dokumentu paktu stability z 10. júna 1999. Článok 3 V záujme dosiahnutia cieľa uvedeného v článku 2 plní osobitný koordinátor v rámci svojho mandátu tieto úlohy: (a) podporuje dosiahnutie cieľov paktu v rámci jednotlivých krajín a medzi nimi tam, kde sa potvrdzuje, že pakt stability vykazuje pridanú hodnotu; (b) predsedá regionálnemu stolu pre juhovýchodnú Európu; (c) udržiava úzke kontakty so všetkými účastníkmi a štátmi, organizáciami a inštitúciami paktu stability ako aj s podstatnými regionálnymi iniciatívami a organizáciami s cieľom podporovať regionálnu spoluprácu a zlepšiť účasť na regionálnej úrovni; (d) úzko spolupracuje so všetkými inštitúciami Európskej únie a jej členskými štátmi s cieľom podporovať úlohu Európskej únie v rámci paktu v súlade s bodmi 18, 19 a 20 paktu stability a zabezpečuje komplementaritu medzi činnosťou v rámci paktu stability a stabilizačným a asociačným procesom; (e) podľa potreby sa pravidelne a spoločne stretáva s predsedami pracovných stolov s cieľom zabezpečiť celkovú strategickú koordináciu a pôsobiť ako sekretariát regionálneho stola pre juhovýchodnú Európu a jeho nástroje; (f) pracuje na základe zoznamu prioritných činností paktu stability, ktoré sa majú implementovať v prvej polovici roka 2008, schváleného vopred a po porade s účastníkmi paktu stability a prispôsobiť pracovné metódy a štruktúry paktu stability potrebám prechodu k zodpovednosti krajín regiónu za dianie v regióne s cieľom zabezpečiť konzistenciu a účinné využívanie zdrojov; (g) uľahčuje implementáciu prechodu k zodpovednosti krajín regiónu za dianie v regióne v súlade so závermi zasadania regionálneho stola z 30. mája 2006 a za týmto účelom úzko spolupracuje s Procesom spolupráce v juhovýchodnej Európe, radou pre regionálnu spoluprácu a s jej generálnym tajomníkom; zvláštnu pozornosť venuje vytvoreniu rady pre regionálnu spoluprácu a jej sekretariátu; osobitný dôraz kladie na racionalizáciu rôznych pracovných skupín a iniciatív paktu stability; (h) zabezpečuje hladký a včasný prenos povinností na generálneho tajomníka rady pre regionálnu spoluprácu a ukončenie zostávajúcich administratívnych činností paktu stability. Článok 4 Osobitný koordinátor uzatvorí s Komisiou dohodu o financovaní. Článok 5 Činnosti osobitného koordinátora sa koordinujú s činnosťami generálneho tajomníka Rady/Vysokého predstaviteľa pre SZBP, predsedníctva Rady a Komisie, najmä v rámci neformálneho poradného výboru. V praxi sa udržiava úzka spolupráca s predsedníctvom Rady, Komisiou, vedúcimi misií členských štátov, osobitnými predstaviteľmi Európskej únie, ako aj s Úradom vysokého predstaviteľa v Bosne a Hercegovine a s civilnou správou Organizácie Spojených národov v Kosove. Článok 6 Osobitný koordinátor v prípade vhodnosti podáva správy Rade a Komisii. Naďalej pravidelne informuje o svojej činnosti Európsky parlament. Článok 7 Toto rozhodnutie nadobúda účinnosť dňom po jeho uverejnení v Úradnom vestníku Európskej únie . Uplatňuje sa od 1. januára 2008 do 30. júna 2008. V Bruseli Za Radu predseda [1] Ú. v. ES L 122, 24.5.2000, s. 27. Nariadenie zmenené a doplnené nariadením Rady (ES) č. 2098/2003 z 27. novembra 2003 (Ú. v. EÚ L 316, 29.11.2003, s. 1). [2] Ú. v. EÚ L 351, 13.12.2006, s. 19.